กรุงไทยออกเงินฝากเอาใจวัยเกษียณ
กรุงไทย ออกเงินฝากประจำ 60 เดือน ดอกเบี้ยสูง ดูดใจวัยเกษียณ
13 ต.ค. 2554

กรุงไทย ออกเงินฝากประจำ 60 เดือน ดอกเบี้ยสูง ดูดใจวัยเกษียณ
นายชัยณรงค์ เอื้อสิทธิชัย ผู้อำนวยการฝ่ายอาวุโส สายงานธุรกิจรายย่อยและเครือข่าย ธนาคารกรุงไทย เปิดเผยว่า ธนาคารได้ออกผลิตภัณฑ์ เงินฝากกรุงไทยสบายใจวัยเกษียณ เพื่อรองรับ ผู้ฝากเงินที่มีอายุระหว่าง 50-70 ปี  รับฝากขั้นต่ำ 1,000,000 บาท ระยะเวลาฝาก 60 เดือน  จ่ายดอกเบี้ยในอัตราดอกเบี้ยเงินฝากประจำ 36 เดือน (วงเงินฝากต่ำสุด) ณ วันฝาก บวก 0.75% ต่อปี คงที่ตลอดระยะเวลาฝาก 60 เดือน ซึ่งปัจจุบันเท่ากับ 4.10 % ต่อปี โดยจ่ายดอกเบี้ยทุกสิ้นเดือน และตั้งแต่เดือนที่ 13 เป็นต้นไป ธนาคารจะจ่ายเงินต้นบางส่วนคืนทุกเดือน
โดยผู้ฝากสามารถเลือกรับคืนเดือนละ 10,000 บาท หรือ 15,000 บาท เมื่อครบกำหนดฝาก 60 เดือน ธนาคารจะจ่ายคืนเงินต้นในส่วนที่เหลือซึ่งเป็นเงินฝากที่ให้ผลตอบแทนด้านดอกเบี้ยสูงและสอดคล้องกับวิถีชีวิตของคนวัยเกษียณ
นอกจากนี้ ผู้ฝากยังได้รับความคุ้มครองชีวิตจากอุบัติเหตุสูงสุด 500,000 บาท และค่ารักษาพยาบาลจากอุบัติเหตุครั้งละ 10,000 บาท ผ่านบัตรเดบิตประเภทบลู ไดมอนท์ โดยธนาคารยกเว้นค่าธรรมเนียมแรกเข้า รวมทั้งค่าธรรมเนียมรายปี ตลอดระยะเวลาฝากเงิน
“ธนาคารอยากแนะนำผู้ฝาก ให้แบ่งเงินประมาณ 30% มาฝากในบัญชีเงินฝากกรุงไทยสบายใจวัยเกษียณ ขณะเดียวกันควรแบ่งเงินอีก 35 % ไปลงทุนระยะยาว เพื่อให้ได้ผลตอบแทนที่สูงขึ้น และ 35% ที่เหลือควรฝากระยะสั้น เพื่อให้มีสภาพคล่องไว้ใช้จ่ายในยามจำเป็น” นายชัยณรงค์ กล่าว
ขณะที่ ธนาคาร ซีไอเอ็มบี ไทย จำกัด  ได้ออกแคมเปญ เงินฝากประจำ ระยะ 9 ถึง 12 เดือน รับดอกเบี้ย 4% ต่อปี วงเงินฝากขั้นต่ำ 1 แสนบาท สำหรับลูกค้าบุคคลธรรมดาและนิติบุคคลที่ไม่แสวงหากำไร โดยลูกค้าสามารถเลือกรับดอกเบี้ยรายเดือน หรือรับดอกเบี้ยเมื่อครบกำหนดตามระยะเวลาฝาก เปิดรับฝาก ตั้งแต่วันนี้ไปจนถึง 31 ตุ.ค. 2554